**Ministerul Mediului**

**Agenţia Naţională pentru Protecţia Mediului**

|  |
| --- |
| **AGENŢIA PENTRU PROTECŢIA MEDIULUI CLUJ** |

**PROIECTUL DECIZIEI ETAPEI DE ÎNCADRARE**

**Nr. din 13.05.2019**

Ca urmare a solicitării de emitere a acordului de mediu adresate de **S.C. BULROM GAS IMPEX S.R.L.**, cu sediul în Bucureşti, Sector 1, B-dul Bucureştii Noi, nr. 25A, Imobil P+3, etaj 1, înregistrată la APM Cluj cu nr. 21645/07.11.2018, în baza:

* **Hotărârii Guvernului nr. 445/2009** privind evaluarea impactului anumitor proiecte publice şi private asupra mediului, cu modificările şi completările şi ulterioare;
* **Ordonanţei de Urgenţă a Guvernului nr. 57/2007** privind regimul ariilor naturale protejate, conservarea habitatelor naturale, a florei şi faunei sǎlbatice, cu modificǎrile şi completǎrile ulterioare, aprobată prin **Legea nr. 49/2011**,

autoritatea competentă pentru protecţia mediului APM Cluj decide, ca urmare a completărilor depuse cu nr. 3827/14.02.2019, nr. 4234/18.02.2019, nr. 9192/28.03.2019, nr. 9187/28.03.2019, nr. 10773/10.04.2019, nr. 10724/10.04.2019, nr. 11841/24.04.2019 şi a consultărilor desfăşurate în cadrul şedinţei Comisiei de Analiză Tehnică din data de 09.04.2019, că proiectul „**Construire staţie mixtă distribuţie carburanţi, cabină staţie, copertină, skid GPL, totem, branşamente utilităţi, împrejmuire gard staţie Fundătura în coroborare cu CU nr. 197 din 10.03.2017”**, propus a fi amplasat în com. Iclod, sat Fundătura, fn, jud. Cluj, nu se supune evaluării impactului asupra mediului.

Justificarea prezentei decizii:

I. Motivele care au stat la baza luării deciziei etapei de încadrare în procedura de evaluare a impactului asupra mediului sunt următoarele:

**a)** proiectul se încadrează în prevederile Hotărârii Guvernului nr. 445/2009, anexa nr. II., la pct. **6 c “Instalaţii de depozitare a produselor petroliere, petrochimice şi chimice, altele decât cele prevăzute în anexa nr. 1”**, în categoria proiectelor cu potenţial impact asupra mediului, pentru care trebuie stabilit dacă este necesară evaluarea impactului asupra mediului;

**b)** conform Certificatului de urbanism nr. 32 din 22.04.2019, emis de Primăria Comunei Iclod, imobilul studiat (S = 1750 mp) este situat în intravilanul localităţii Fundătura, în afara perimetrelor de protecţie a valorilor istorice şi arhitectural urbanistice (propriete privată), cu folosinţa actuală - arabil şi destinaţia stabilită prin planurile de urbanism şi de amenjare a teritoriului aprobate: zonă de locuinţe şi funcţiuni complementare (**UTR L**), subzona locuinţe existente **(UTR Le**); pentru acest amplasament şi scop s-a emis de către Consiliul Judeţean Cluj, Certificatul de urbanism nr. 197/10.03.2017 în aceleaşi condiţii urbanistice;

**c)** investiţia propusă nu se cumulează cu alte proiecte, în sensul amplificării impactului;

**d)** realizarea şi utilizarea investiţiei propuse nu implică generarea de emisii semnificative în mediu;

**e)** nu sunt afectate zone de pădure sau cu folosinţă specială;

**f)** amplasamentul nu este situat în interiorul sau vecinatatea niciunei arii naturale protejate;

**g)** proiectul nu va utiliza resurse naturale;

**h)** în urma executării lucrărilor, deşeurile produse se vor valorifica/elimina prin firme autorizate;

**i)** la evaluarea proiectului au fost luate în considerare criteriile prevăzute în Anexa nr. II A, coroborat cu cele din Anexa nr. III din Directiva 2014/52/UE;

**j)** pe parcursul derulării procedurii nu au fost formulate observaţii din partea publicului referitoare la realizarea proiectului.

Condiţiile de realizare a proiectului:

- respectarea proiectului care prevede construirea unei staţii mixte de distribuţie carburanţi compusă din cabină staţie (comerţ produse alimentare şi non – alimentare preambalate), copertină, skid GPL, totem şi branşamente;

\_\_- staţia va avea următoarea structură:

* **rezervoare**:
  + 1 rezervor metalic, cilindric, orizontal, cu pereţi dublii, bicompartimentat (20 mc – motorină;10 mc – benzină), amplasat subteran; acesta are în dotare sisteme de detectare a neetanşeităţilor, sisteme automate de măsurare şi transmitere la distanţă a nivelului de carburant din fiecare compartiment şi sistem de detecţie a eventualelor scurgeri de produse petroliere, care transmite informaţia la sistemul centralizat al staţiei, declanşând prealarma, alarma şi blocarea pompelor;
  + skid GPL de capacitate 5 mc:
    - recipient de stocare GPL, cilindric, orizontal, suprateran, echipat cu racorduri, aparatură de indicare, măsură şi control, robinete şi armături de siguranţă;
    - pompă centrifugală antrenată de un motor electric în constructive antiex, pentru vehicularea GPL în fază lichidă, de la recipient spre popmpa de distrubutie GPL la autovehicule;
    - pompă de distribuţie GPL la autovehicule echipată cu furtun flexibil, pistol de alimentare,
    - ventile; armături; aparatură de indicare şi control şi afişaj electronic, trasee de conducte şi armăturile aferente pentru faza lichidă, respectiv gazoasă; ventil acţionat de la distanţă, pneumatic, pentru izolarea traseului de fază lichidă în caz de accident; buton de emergenţă prin a cărui acţionare se închide ventilul pneumatic şi se scoate tensiune de la pompă;
* **căminul gurilor de descărcare**:
  + 2 racorduri pentru lichid (prevăzute cu cuplă şi capac etanş);
  + 2 racorduri pentru recuperare vapori (prevăzute cu supapă antideflagrantă, clapetă de reţinere, cuplă şi capac etanş);
* **aerisiri**:
  + 1 aerisire pentru benzină (prevăzută cu opritor de flăcări şi supapă de respiraţie);
  + 1 aerisire pentru motorine (prevăzută cu opritor de flăcări);
* **pompe de distribuţie**:
  + 1 pompă bifrontală, de tip multiprodus, cu câte două capete de alimentare, câte două pe fiecare parte a peronului; zona pompei multiprodus este protejată de o copertină cu structură metalică tip peron; pompa este dotată cu sistem de recuperare a vaporilor COV;
  + 1 pompă rapidă (cu debit mărit) pentru livrare motorină;

- **utilităţi**: alimentarea cu apă se va asigura prin branşament la reţeaua de alimentare cu apă, existentă în zonă; canalizarea apelor uzate menajere se va realiza într-un bazin etanş vidanjabil (V = 10 mc); apele pluviale colectate de pe platforma betonată vor fi trecute printr-un separator de hidrocarburi cu compartiment de decantare nisip – nămol şi evacuate împreună cu apele pluviale convenţional curate într-un bazin de retenţie (V = 8,5 mc); 1 foraj de hidroobservaţie pentru monitorizarea indicatorilor fizico – chimici din zona de amplasare a obiectivului, amplasat aval de rezervor si parcarea auto; alimetarea cu energie electrică se va face din reţeaua naţională; încălzirea se va face cu ajutorul unei instalaţii electrice de climatizare;

- utilizarea exclusiv a terenurilor stabilite prin proiect pentru amplasarea organizării de şantier;

**-** evitarea depozitării materialelor de construcţii/utilajelor/deşeurilor pe terenurile din jurul amplasamentului;

- utilizarea de sisteme de împrejmuire a amplasamentului organizării de şantier în scopul minimizării impactului prafului generat de manevrarea şi stocarea materialelor asupra zonelor învecinate;

- luarea măsurilor asiguratorii pentru stabilitatea terenului din vecinatate şi a construcţiilor existente, indiferent de stadiul de realizare a proiectului;

**-** ȋnainte de ȋnceperea săpăturilor la fundaţii, suprafaţa terenului se va curăţa şi nivela cu pante de scurgere pentru a nu permite stagnarea apelor din precipitaţii;

- depozitarea pe suprafeţe minime a volumelor rezultate din decopertări şi săpături;

**-** manipularea materialelor de construcţii se va face numai ȋn spaţiul destinat lucrărilor;

**-** manipularea volumelor de pământ excavat numai ȋn spaţiul destinat lucrărilor;

**-** pentru apele uzate fecaloid – menajere provenite din organizarea de şantier se vor folosi toalete publice din zonă sau se vor instala toalete ecologice ȋn punctul de lucru;

**-** fumatul sau focul deschis sunt interzise ȋn locurile ȋn care sunt depozitate, manipulate sau utilizate substanţe periculoase: combustibili lichizi (motorină), solvenţi inflamabili sau alte materiale cu frază de risc, precum şi ȋn toate locurile ȋn care există pericol de incendiu sau explozie;

**-** aplicarea unor tehnologii de execuţie moderne, a unor materiale puţin agresive pentru mediu şi a unei mecanizări avansate;

- asigurarea transportului şi manipulării materialelor de construcţie pentru evitarea pierderilor din utilajele de transport;

**-** diminuarea la minimum a ȋnălţimilor de descărcare a materialelor;

**-** evitarea pierderilor de materiale de construcţie din utilajele de transport; mijloacele de transport pentru materiale vor fi prevăzute cu prelată pentru evitarea ȋmprăştierii de particule cu ajutorul vântului;

**-** respectarea căilor de acces pentru utilaje şi mijloace de transport;

**-** circulaţia cu viteză redusă pe drumul de acces şi secţiunile de drum nemodernizat pe care se desfăşoară transportul materialelor pentru reducerea antrenării particulelor de praf;

**-** stropirea solului ȋn fazele de pregătire prin decopertare/săpături/excavări ȋn vederea evitării emisiilor de pulberi ȋn perioadele cu vânt;

**-** asigurarea unei umidităţi adecvată a materialului excavat/transportat/ȋmprăstiat;

**-** soluţia umectării se va avea ȋn vedere şi la nivelul drumurilor parcelelor neasfaltate, prin aceasta asigurându-se o reducere considerabilă a debitelor de particule emise ca urmare a traficului utilajelor sau a acţiunii vântului;

**-** evitarea desfăşurării lucrărilor cu emisii de praf ȋn perioade cu vânt puternic;

- utilizarea unor variante de construcţie moderne, cu generare minimă de deşeuri;

- se interzice depozitarea deşeurilor de orice fel în mod neorganizat pe sol;

- stocarea temporară a deşeurilor menajere şi a celor rezultate din faza de construcţie în spaţii special amenajate şi gestionarea lor corespunzătoare;

- valorificarea şi/sau eliminarea deşeurilor rezultate în urma implementării proiectului prin firme specializate şi autorizate;

- amenajarea de suprafeţe izolate/impermeabilizate corespunzător pentru depozitarea substanţelor potenţial poluatoare;

**-** se vor evita orice scurgeri accidentale pe sol;

- folosirea de utilaje performante care nu produc pierderi de substanţe poluante în timpul funcţionării;

**-** întreţinerea tehnică a mijloacelor auto şi utilajelor folosite pentru a se evita pierderile substanţelor petroliere şi a uleiurilor;

**-** efectuarea la timp a reviziilor tehnice curente ale autovehiculelor şi utilajelor nerutiere utilizate pe amplasament, pentru încadrarea în nivel de emisii normat;

**-** se interzic lucrările de întreţinere şi reparaţii la utilajele şi mijloacele de transport în cadrul obiectivului de investiţie, acestea se vor realiza numai prin unităţi specializate autorizate;

**-** se interzice spălarea maşinilor şi a utilajelor ȋn zona de lucru;

**-** se vor utiliza utilaje şi mijloace de transport silenţioase care nu generează zgomot peste limitele admise (sau dotarea acestora cu echipamente de reducere a zgomotului);

**-** ȋntreţinerea şi funcţionarea la parametrii normali a mijloacelor de transport şi a utilajelor de lucru, precum şi verificarea periodică a stării de funcţionare a acestora, astfel ȋncât să fie atenuat impactul sonor;

**-** stabilirea unui program adecvat prin care sursa de zgomot şi vibraţii să fie redusă ȋn timp şi ȋn intensitate;

**-** organizarea activităţilor şi operaţiilor generatoare de zgomot pe timpul zilei, cu evitarea cumulării emisiilor de zgomot prin utilizarea simultana a mai multor echipamente care au asociate emisii sonore importante;

**-** oprirea motoarelor utilajelor şi/sau autoutilitarelor pe durata pauzelor şi ȋn perioadele ȋn care nu sunt implicate ȋn activitate, pentru diminuarea poluării aerului;

**-** oprirea motoarelor vehiculelor ȋn timpul efectuării operaţiilor de ȋncărcare şi/sau descărcare a materialelor;

**-** pe perioada de realizare a lucrărilor se vor lua măsuri pentru evitarea accidentării populaţiei din zonă:

* marcarea corespunzătoare a lucrărilor periculoase;
* protejarea/supravegherea utilajelor menţinute în zona lucrărilor;
* reducerea vitezei de circulatie a vehiculelor grele pentru transportul materialelor şi echipamentelor;

- refacerea la starea iniţială a terenurilor ocupate temporar, la finalizarea lucrărilor;

**-** realizarea de spaţii verzi cu plantaţii corespunzătoare pe suprafeţele libere neocupate cu circulaţii, parcaje şi platforme funcţionale;

- respectarea condiţiilor impuse prin actele de reglementare emise de alte autorităţi;

- titularul proiectului are obligaţia de a notifica în scris APM Cluj despre orice modificare sau extindere a proiectului survenită după emiterea deciziei etapei de încadrare, înainte de producerea modificării;

**- conform Ordinului 1798/2007, cu modificările şi completările ulterioare, la finalizarea investiţiei şi înainte de punerea în funcţiune a obiectivului aveţi obligaţia solicitării şi obţinerii autorizaţiei de mediu.**

Prezenta decizie poate fi contestată în conformitate cu prevederile Hotărârii Guvernului nr. 445/2009 şi ale Legii contenciosului administrativ nr. 554/2004, cu modificările şi completările ulterioare.

**p. DIRECTOR EXECUTIV**

**dr. ing. LIANA MUREŞAN**

**Şef serviciu AAA,**

**ing. Anca Cîmpean**

Întocmit:

**cons. Gabriela Iscru**

13.05.2019, ora 10.00